26. nedeľa C (29. september 2013)  
**1 Tim 6:11-16**Juraj Feník

***Ale ty, Boží človek, utekaj pred tým a usiluj sa o spravodlivosť, nábožnosť, vieru, lásku, trpezlivosť, miernosť. Bojuj dobrý boj viery a zmocni sa večného života; veď doň si povolaný a zložil si pred mnohými svedkami dobré vyznanie. Prikazujem ti pred Bohom, ktorý všetkému dáva život, a pred Kristom Ježišom, ktorý dobrým vyznaním vydal pred Ponciom Pilátom svedectvo: Zachovaj prikázanie bez poškvrny a bez úhony až do príchodu nášho Pána Ježiša Krista, ktorého v pravom čase ukáže blahoslavený a jediný vládca, Kráľ kráľov a Pán pánov. On jediný má nesmrteľnosť a prebýva v neprístupnom svetle; jeho nik z ľudí nevidel, ani vidieť nemôže. Jemu česť a večná vláda. Amen.***

Okrem usmernení pre biskupov, kňazov, diakonov, vdovy a celú Cirkev obsahuje Prvý list Timotejovi viaceré bloky materiálu, v ktorých sa Pavol obracia priamo na adresáta Timoteja a jemu prikazuje ako sa má alebo nemá správať. Dnešné čítanie prináša Pavlovu poslednú exhortáciu adresovanú Timotejovi v tomto liste. Jej základná stavba sa odvíja od troch príkazov. Timotej a) sa má usilovať o rozvoj pozitívnych kresťanských kvalít, b) má bojovať dobrý boj viery a zmocniť sa večného života, c) má zachovávať prikázanie.

V úvode sekcie je Timotej oslovený pekným epitetom “Boží človek,” ktorý je zo SZ známy ako označenie rôznych známych postáv ako Mojžiš, Dávid, Samuel, Eliáš (Deut 33:1; 2 Krn 8:14; 1 Sam 9:6) a tak Pavol pridružuje Timoteja ako novozákonného lídra ku skupine týchto starozákonných postáv. Ako Boží človek sa má Timotej usilovať o pozitívne kvality, z ktorých Pavol vymenúva šesť: spravodlivosť, nábožnosť, vieru, lásku, trpezlivosť, miernosť. Tieto kvality sa objavujú aj na iných miestach v Pastorálnych listoch a na iných miestach Nového zákona v podobných exhortatívnych kontextoch, z čoho sa dá uzavrieť, že Timotej sa má snažiť o typicky kresťanské čnosti, ktoré majú byť charakteristikou jeho ako Božieho človeka, tak ako si ich má osvojiť každý kresťan.

Druhým príkazom pre Timoteja je bojovať dobrý boj viery a zmocniť sa večného života, do ktorého je povolaný. Atletické alebo vojenské metafory (beh, zápas, boj, veniec víťazstva, štadión atď) a ich aplikácia na kresťanský život nie sú u Pavla neznáme (1 Kor 9:24-27; Flp 3:12-14). Okrem iného, vyjadrujú určitú námahu, ktorej sa človek kresťan nemôže vyhnúť. Prekvapiť može príkaz bojovať boj viery adresovaný Timotejovi ako biskupovi: Pavol však vie, že aj lídri môžu odpadnúť, preto prikazuje Timotejovi naďalej osobne zápasiť za vieru. V tomto poslednom usmernení v liste sa Pavol vracia k prvému zo začiatku listu(1:18-19), kde rovnako povzbudzoval Timoteja k dobrému zápasu vo viere. Tak na začiatku ako na konci listu Pavol Timotejovi pripomína, že musí pokračovať v námahe v živote viery. Pravdepodobne v rovnakej línii atletického závodu alebo boja znie aj príkaz zmocniť sa (ako trofeje, ceny za víťazstvo) večného života. Aj keď ide o mierne grafický obraz (večný život ako cena, ktorú sa človek snaží získať, sťaby uchmatnúť), vyjadruje, že večný život je odmena za zápas vo viere na zemi. Tretím príkazom pre Timoteja je zachovávanie prikázania, pričom hneď vyvstáva problém čo sa tu vlastne myslí pod prikázaním. Môže ísť o príkazy Ježiša známe zo synoptickej tradície, príkazy, ktoré Timotej dostal pri vysviacke, alebo príkazy, ktoré mu Pavol zanecháva v tomto liste. Posledná možnosť sa zdá byť najpravdepodobnejšia a zapadá do kontextu: v poslednom povzbudení Pavol Timotejovi prikazuje, aby počas svojej služby dodržiaval všetko, čo mu v liste napísal.